钦定古今图书集成/明伦汇编/氏族典/第443卷 > 《廖用贤尚友录》 > 景延广
## 钦定古今图书集成/明伦汇编/氏族典/第443卷 > 《廖用贤尚友录》 > 景延广

按《五代史景延广传》，延广字航川，陕州人，事梁邵王
友诲，后从王彦章战中都，明宗时为汴州军校。晋高
祖即位，为侍卫步军都指挥使，徙领宁江军节度使。
天福四年，出镇义成，召为侍卫，迁马步军都指挥使。
高祖崩，出帝立，延广有力，颇伐其功。初，出帝立，晋大
臣议告契丹致表称臣，延广独不肯，契丹怒，数以责
晋。延广谓契丹使者乔莹曰：“晋有横磨大剑十万，要
战则来。”莹以告契丹，契丹益怒。天福八年，出帝幸大
年庄，还，置酒延广第，君臣穷极奢侈，以相夸尚。明年，
契丹入寇，诸将皆力战，而延广闭壁不敢出。契丹去，
出帝还京师，乃出延广为河南尹，留守西京，郁郁不
得志。契丹犯京师，行至相州，遣骑兵数千杂晋军渡
河趋洛，以取延、广，锁之北行，至陈桥，引手扼吭而死。